Магията на един изчезващ свят (снимки)
Само на 3 км от Мелник се намира село Златолист - един изчезващ свят на порутени къщи, пустеещи дворове, чудеса и легенди. Селото се е сгушило в Санданско-Петричката котловина, в югозападното подножие на Пирин планина на 32 км югоизточно от град Сандански. От Мелник до селото има екопътека, която продължава до Роженския манастир. Преходът до там включва тесни пътечки през вълшебна гора, зелени полянки, дървета отрупани с райски ябълки,  една църква, и вино. Навремето селото се е наричало Долна Сушица - заради летните горещини, и липсата на вода. И до днес там няма водопровод. Вода може и да няма, но вино има в изобилие в мелнишкото селце. Няма по-гостоприемни хора от хората на село. Такива са й възрастните баба и дядо, които срещнахме сред старите, рушащи се къщи на Златолист. Канят ни в двора си да опитаме от виното им. Ама ние сме много, казваме им, а баба Иванка ни успокоява: Нищо, имаме вино да се "баняме".  Разказва ни, че някога дядо й чул песента на кукувица и казал: "Един ден селото ке се запусте". И наистина  -  7-8 души живеят сега в Златолист, избягали младите в Сандански, в големите в градове, в Гърция. Изпари се България, казват ни. Само по Гергьовден селото се пълни с коли.  Историята на Златолист е свързана с една друга история - тази за Преподобна Стойна. В нощта срещу  празника в църквата "Свети Георги" в селото се събират хиляди хора и ставали чудеса. Тук в началото на миналия век е живяла пророчицата Преподобна Стойна, която се смята от местните хора за светица и предшественица на Ванга. Светата обител е построена през 1857 година. В нея е запазена килията, която е обитавала монахинята. До вратата й има масичка, върху която е поставена книга. В нея вярващите пишат своите желания. В средата на храма, под купола, пък има мраморна плоча с двуглав орел. Силната енергия се усещала най-много в навечерието на Гергьовден. Стотици поклоници спят в храма с надежда за изцеление и помощ. Разказаха ни историята за човек, след катастофа, който в продължение на 10 нощи спал на гроба на Преподобна Стойна, за да се излекува. В храма ходели и бездетни хора, за да се молят и чудото ставало. В двора на манастира има чинар на 1300 години, окичен с мартеници, а хората оставят бележки с желанията си и надеждата те да се сбъднат. Това са само част от тайните на Златолист - скрит в подножието на Пирин. Това е място, сякаш извадено от миналото, до което няма път, но още е живо.   Източник: novini Следваща статия: Лекарствата за високо кръвно ще са безплатни от догодина Коментари Видео на деня